Document ID: /roh_data/filtered/fineweb-2-filterrobots_roh.jsonl.gz/35484

En Svizra han las partidas politicas il status giuridic d'ina uniun. Perquai n'han ellas naginas finamiras da rendita. En Svizra n'existan sin plaun naziunal naginas basas giuridicas che reglan la finanziaziun da las partidas. Funtaunas d'entradas da las partidas èn en spezial:
las contribuziuns annualas da lur commembras e commembers;
donaziuns da persunas privatas;
la vendita da products e da servetschs;
las contribuziuns da las fracziuns;
las contribuziuns da commembras e commembers da partida che appartegnan ad in'executiva, ad in parlament, ad ina dretgira u ad in magistrat.
En la gronda part dals chantuns n'èn las partidas betg obligadas d'inditgar danunder che lur entradas derivan. Intgins chantuns fan qua in'excepziun.
Il 1. d’october 2022 entra però en vigur ina midada da la lescha che prevesa dapli transparenza tar la finanziaziun da las partidas, dals cumbats electorals e da las campagnas da votaziun.